**MEGÁLLAPODÁS**

**– ingatlan és ingó eszközök ingyenes használatba adása tárgyában –**

amely létrejött egyrészről

## **Budapest Főváros II. Kerületi Önkormányzat**

székhely: 1024 Budapest, Mechwart liget 1

adószám: 15735650-2-41

ÁHTI azonosító: 745213

képviseletében: Örsi Gergely Ferenc polgármester

mint átadó (a továbbiakban: Átadó)

és

**Észak-budai Szent János Centrumkórház**

székhely: 1125 Budapest, Diós árok 1-3.

adószám: 15490359-2-43

ÁHTI azonosító: 750673

képviseletében: Dr. Ralovich Zsolt főigazgató

mint átvevő (a továbbiakban: Átvevő)

(Átadó és Átvevő együttesen: Felek) között az alulírott helyen és időben.

**PREAMBULUM**

Felek rögzítik, hogy az egyes egészségügyi tárgyú törvények módosításáról szóló 2022. évi LXXIII. törvénnyel módosított, az egészségügyi alapellátásról szóló 2015. évi CXXIII. törvény (a továbbiakban: Eatv.) vonatkozó rendelkezései alapján Átadó által végzett védőnői ellátás biztosítására vonatkozó feladat ellátására 2023. július 1. napjától Átvevő, mint az érintett védőnői körzet tekintetében illetékes irányító vármegyei intézmény köteles.

Az Eatv. 2023. július 1. napjától hatályos 6/B. §-a alapján Átvevő Átadóval együttműködésben gondoskodik a védőnői ellátásról. Az Eatv. 23. § (5)-(6) bekezdései alapján Átadó a 2022. december 31-én a védőnői ellátásra szolgáló ingatlan és ingó vagyonát e feladattól nem vonhatja el, és Átadó 2023. július 1. napjával köteles biztosítani Átvevő részére a 2023. június 30. napján a védőnői ellátásra szolgáló ingó és ingatlan vagyonnak az ingyenes használatát.

A fentiek alapján Átadó és Átvevő szerződést kívánnak kötni az alábbiak szerint.

1. A szerződés tárgya

Átadó a védőnői ellátásra szolgáló, jelen szerződés 1. számú mellékletében megjelölt ingatlanokat, illetőleg ingatlanrészeket (a továbbiakban: Ingatlanok), valamint a jelen szerződés 2. számú mellékletében megjelölt ingó eszközöket (a továbbiakban: Eszközök) Átvevő részére használatba adja (a továbbiakban (a továbbiakban Ingatlan(ok) és Eszközök együttesen: Vagyontárgyak).

Átvevő a Vagyontárgyakat használatba veszi. A Vagyontárgyak használatára Átvevő az Eatv. 23. § (5) bekezdése alapján, díjfizetési kötelezettség nélkül, ingyenesen jogosult.

Jelen szerződésnek az Önkormányzat részéről történő megkötésére felhatalmazást a Budapest Főváros II. Kerületi Önkormányzat Képviselő-testületének …/2023.(VII.19.) képviselő-testületi határozata biztosít.

1. A Vagyontárgyak birtokának átruházásra és használata

Felek rögzítik, hogy Átadó a Vagyontárgyak birtokát a jelen szerződés hatályba lépését követően, Felek által előre egyeztetett időpontban ruházza át Átvevő részére.

Felek a Vagyontárgyak birtokátruházásáról birtokátruházási jegyzőkönyvet vesznek fel, amely tartalmazza különösen: a birtokátruházás tényét, helyét-időpontját, az Ingatlanok állagára vonatkozó leírással.

Átvevő a birtokátruházási jegyzőkönyv aláírásával az abban rögzített állapot szerinti birtokátruházás tényét elismeri.

Átvevő a Vagyontárgyak használatával összefüggő jogait és kötelezettségeit a védőnői ellátás biztosítására irányuló közfeladatának ellátása céljából köteles gyakorolni. Átvevő köteles a Vagyontárgyakat rendeltetésszerűen használni.

Átadó a jelen szerződés hatályának fennállta alatt köteles biztosítani Átvevő részére, hogy Átvevő a Vagyontárgyakat birtokolni és használni tudja.

* 1. Felek rögzítik, hogy Átvevő az Ingatlanok önálló és háziorvossal történő közös használatára jogosult.
	2. Átadó, az Átadó által kijelölt harmadik fél, valamint az ezek képviseletében eljáró személyek jogosultak ésszerű időben és – rendkívüli esemény kivételével – előzetes értesítést követően belépni az Ingatlanok területére annak érdekében, hogy ellenőrizzék, hogy a Vagyontárgyakat Átvevő a jelen szerződés rendelkezéseivel összhangban használja.

1. A Vagyontárgyak fenntartása és üzemeltetése
	1. Átadó köteles gondoskodni
2. a Vagyontárgyakhoz kapcsolódó terhek viseléséről;
3. az Eszközök fenntartásáról, karbantartásáról, javításáról, helyreállításáról;
4. az Ingatlanok, továbbá az Ingatlanok valamint az Ingatlanokat magába foglaló épület berendezéseinek felújításáról, korszerűsítéséről, átalakításáról, bővítéséről;
5. az Ingatlanok fenntartásáról, karbantartásáról, javításáról, helyreállításáról, továbbá az Ingatlanok üzemeltetésével összefüggő alábbi szolgáltatások biztosításáról
6. az Ingatlanok valamint az Ingatlanokat magába foglaló épület közös használatú részeinek rendeltetésszerű használatát biztosító berendezések, felszerelések folyamatos karbantartása, ellenőrzése;
7. közüzemi szolgáltatások (elektromos energia, gáz, víz, csatorna, hűtés, fűtés, hulladék-elszállítás);
8. takarítás;
9. őrzés-védelem;
10. az Ingatlanokat magába foglaló épület kertjében található növényzet gondozása;
11. az Ingatlanokban elérhető internet szolgáltatás;
12. az Ingatlanokban elérhető vezetékes telefon szolgáltatás;
13. a Vagyontárgyak rendeltetésszerű használatához kapcsolódó egyes – jelen szerződés 3. számú mellékletében részletezett – fogyóeszközök beszerzéséről és rendelkezésre bocsátásáról;
14. a Vagyontárgyak biztosításáról.
	1. Amennyiben a 3.1 pont szerinti feladatok elvégzése során az Ingatlanok Átvevő általi rendeltetésszerű birtoklása illetőleg használata nem biztosított, ezen tényről Átadó a munkálatok megkezdését megelőző 30 nappal köteles tájékoztatni Átvevőt, és a munkálatok időtartamára Átadó lehetőségeihez mérten csereingatlant köteles felajánlani Átvevő részére.
	2. Átvevő a Vagyontárgyak fenntartásával, üzemeltetésével összefüggésben felmerült egyes költségek Átadó részére történő megtérítésére az alábbiak szerint köteles:
15. Átvevő az 3.1 b), d), e) és f) pont szerinti feladatok ellátásával összefüggésben Átadónál felmerült költségek jelen szerződés 3. számú mellékletében meghatározott arányosítás figyelembevételével köteles megtéríteni.
16. Átvevő az 3.1 a) és c) pont szerinti feladatok ellátásával összefüggésben Átadónál felmerült költségek megtérítésére nem köteles.
	1. Felek megállapodnak, hogy jelen szerződés hatálya alatt Átadó az Átvevőnek a Vagyontárgyak fenntartásával, üzemeltetésével összefüggésben fennálló megtérítési kötelezettsége körébe eső szerződést kizárólag Átvevő előzetes írásbeli hozzájárulásával jogosult kötni, kivéve
17. bruttó 200.000,- Ft szerződési értéket el nem érő szerződéskötés;
18. az egyenként az a) pont szerinti szerződési értéket el nem érő, azonos szerződő partnerrel illetőleg a szerződő partnernek a számvitelről szóló 2000. évi C. törvény 3. § (2) bekezdés 7. pontja szerinti kapcsolt vállalkozásával a tárgyi üzleti évben felmerülő, bruttó 5.000.000,- Ft összeszámított szerződési értéket el nem érő szerződéskötések;
19. közüzemi szolgáltatásokra irányuló szerződéskötés;
20. Rendkívüli Esemény elhárítására irányuló szerződéskötés.
	1. A Vagyontárgyak fenntartásával, üzemeltetésével összefüggésben felmerült, Átadó által az 3.4 pontban foglalt kötelezettség megszegésével megkötött szerződésből eredő költségek megtérítésére Átvevő nem köteles, továbbá Átadó az Átvevő által esetlegesen megfizetett költségtérítés visszafizetésére köteles.
	2. A Vagyontárgyak fenntartásával, üzemeltetésével kapcsolatos költségek megtérítése kapcsán Felek, - Átadó esetén a Budapest Főváros II. Kerületi Önkormányzat Egészségügyi Szolgálata közbeiktatásával - az alábbiak szerint számolnak el egymással.
21. Rendszeresen felmerülő (tervezhető) feladatok, időszaki elszámolás

A rendszeresen felmerülő feladatokkal összefüggésben ténylegesen felmerült költségek vonatkozásában Felek negyedéves gyakorisággal számolnak el tételesen egymással.

Átadó által nyújtott tájékoztatás, és a jelen szerződés hatálybalépése napján ismert információk alapján a Vagyontárgyak fenntartásával, üzemeltetésével összefüggésben rendszeresen felmerülő feladatok tervezett - jelen szerződés 3. számú mellékletében részletezett - költségére figyelemmel, Átadót havonta 20.000 Ft,-/védőnő összegű átalánydíj illeti meg.

Átvevő az átalánydíj megfizetésére Átadó által minden hónap 10. napjáig kiállított előlegszámla alapján, az előlegszámla kézhezvételétől számított 30 napon belül köteles.

A tárgyi negyedévben elvégzett rendszeres feladatokkal összefüggésben ténylegesen felmerült költségek tételes elszámolása az alábbiak szerint történik:

* Átadó köteles a tárgyi elszámolási időszakot követő hónap utolsó napjáig megküldeni Átvevő részére a jelen szerződés 3. számú melléklete szerinti mintadokumentum alapján elkészített költség-kimutatást, továbbá az elszámolás tárgyát képező költségek felmerülését igazoló okiratok – így különösen számla, munkalap) – másolatát;
* Átadó által fentiek szerint megküldött okiratok alapján, Átvevő a tárgyi elszámolási időszakot követő második hónap 15 napjáig köteles Átadó teljesítését igazolni;
* Átvevő teljesítésigazolását követően, az elszámolási időszakot követő második hónap utolsó napjáig Átadó köteles a tárgyi elszámolási időszak tételes költségelszámolására vonatkozó végszámlát kiállítani, amely végszámlában Átadó köteles levonással feltüntetni a tárgyi elszámolási időszakra vonatkozóan kiállított előlegszámlákon szereplő összegeket;
* a végszámla szerinti különbözeti összeg megfizetésére Átvevő a számla kézhezvételétől számított 15 napon belül köteles;
* a végszámla alapján esetlegesen Átvevőt megillető különbözeti összeg visszafizetésére Átadó a végszámla kiállításától számított 15 napon belül köteles.

Felek az átalánydíj összegét jelen szerződés hatálya alatt – az átalánydíj alapját képező költségek esetleges változására figyelemmel – bármikor jogosultak felülvizsgálni és azt közös megegyezéssel módosítani.

1. Esetileg felmerülő feladatok, egyedi elszámolás

A Vagyontárgyak fenntartásával, üzemeltetésével összefüggésben esetileg felmerülő, a 3.6.1 pont alá nem eső egyedi feladatok költségével a Felek egyedileg számolnak el egymással.

Ezen egyedi feladatok elvégzésével összefüggésben felmerült költségek elszámolása az alábbiak szerint történik:

* Átadó köteles megküldeni Átvevő részére az elszámolás tárgyát képező költségek felmerülését igazoló okiratok – így különösen számla, munkalap – másolatát;
* Átadó által fentiek szerint megküldött okiratok alapján, Átvevő 15 napon belül köteles Átadó teljesítését igazolni;
* Átvevő teljesítésigazolását követően jogosult Átadó számlát kiállítani;
* a számla szerinti összeg megfizetésére Átvevő a számla kézhezvételétől számított 30 napon belül köteles.
1. Átvevő részéről a Vagyontárgyak fenntartásával, üzemeltetésével kapcsolatos költségek megtérítésével összefüggő teljesítés igazolására Átvevő főigazgatója jogosult.
2. Rendkívüli Események kezelése

A jelen szerződés értelmében Rendkívüli Eseménynek minősülnek a váratlanul fellépő, azonnali beavatkozást igénylő, működést befolyásoló meghibásodás és egyéb rendellenesség, az élet-, és balesetveszélyes, valamint a vagyonbiztonságot fenyegető helyzetek.

Átadó köteles biztosítani, hogy a Vagyontárgyakat érintő esetleges Rendkívüli Események által megkövetelt azonnali intézkedések végrehajtására megfelelő számú és szakképzettségű, kellő tapasztalattal bíró szakember a bejelentést követően a hiba kijavítását vagy az esemény elhárítását lehetőleg azonnal, érdemben megkezdje és a hiba jellege által indokolt legrövidebb határidőben elvégezze.

Átadó a Rendkívüli Eseményről, az azzal összefüggésben megtett intézkedésekről, köteles haladéktalanul tájékoztatni Átvevőt.

Amennyiben Átvevő dolgozói, közreműködői a Vagyontárgyak használatával összefüggésben Rendkívüli Eseményt észlelnek, köteles Átvevő ezen körülmény Átadó részére haladéktalanul bejelenteni.

Átadónak a hibaelhárítás során lehetőség szerint végleges (a hibát véglegesen kiküszöbölő) javítást kell végeznie, amennyiben azonban a hibát csak ideiglenesen tudja elhárítani, arról Átvevőt tájékoztatni, és a végleges javításról a lehető legrövidebb időn belül gondoskodni köteles.

1. Kártérítési és helytállási kötelezettség, biztosítás

Bármelyik fél felelősséggel tartozik és köteles megtéríteni a másik félnek minden olyan kárt, amely azzal kapcsolatban merül fel, hogy az egyik fél megszegte a jelen szerződésből fakadó bármely kötelezettségét vagy a jelen szerződésben adott szavatossági és egyéb nyilatkozatai valótlannak bizonyultak.

Átvevő felelősséggel tartozik és köteles megtéríteni az Átadónak a Vagyontárgyak használatával összefüggésben felmerült azon kárt, amely a Vagyontárgyak nem rendeltetésszerű használatából ered. Átvevő felel minden olyan kárért, amelyet a Vagyontárgyak rendeltetésellenes használatával Átadónak, illetve harmadik személynek okoz, ideértve a hatósági és jogszabályi előírások be nem tartásával okozott károkat is.

* 1. Átadó köteles a Vagyontárgyak vonatkozásában a jelen szerződés hatályának fennállta alatt megkötni, vagy a már meglévő teljeskörű vagyonbiztosítását folyamatosan fenntartani.
	2. Átvevő vállalja, hogy jelen szerződés hatályának fennállta alatt folyamatosan érvényes az általa végzett védőnői tevékenységre kiterjedő szakmai felelősségbiztosítást tart fenn.
1. A szerződés hatálybalépése és időtartama, a szerződés megszűnése

Felek rögzítik, hogy jelen szerződés 2023. július 1. napján lép hatályba és határozatlan időtartamra szól.

Jelen szerződést a Felek közös megegyezés alapján, írásbeli megállapodással módosíthatják vagy szüntethetik meg.

A jelen ingyenes használati szerződés alapjául szolgáló jogszabályi kötelezettség megszűnését követően, bármelyik Fél jogosult jelen szerződést 60 napos felmondási idővel, indokolás nélkül felmondani.

Átvevő jelen szerződés tárgyát képező bármely Eszköz visszaadását bármikor jogosult felajánlani, Átadó pedig köteles az visszaadásra felajánlott Eszköz 5 napon belül történő átvételére. Az Átvevő által visszaadásra felajánlott Eszköz birtokának Átadóra történő visszaruházásával az érintett Eszköz tekintetében jelen szerződés megszűnik, és a vonatkozó birtok átruházási jegyzőkönyv jelen szerződés elválaszthatatlan mellékletét képezi.

A jelen szerződés bármely okból történő megszűnése esetén Átvevő köteles a Vagyontárgyak birtokát Átadóra átruházni.

1. Egyéb rendelkezések

Átadó a Csatárka utca 51. szám alatti, a Fővárosi Önkormányzat tulajdonában álló, Átvevő által haszonkölcsön szerződés keretében használt telephely kivételével, szavatosságot vállal azért, hogy a Vagyontárgyakra vonatkozóan – a jelen szerződésben esetlegesen megjelölt személyeken túlmenően – harmadik személynek nincs olyan joga, amely Átvevőt használati jogának gyakorlásában korlátozná, vagy akadályozná.

Felek kötelezik magukat, hogy a jelen szerződés hatálya alatt egymással együttműködnek, egymás feladatainak teljesítését kölcsönösen segítik és minden, a feladatok maradéktalan ellátásához szükséges információt egymás számára biztosítanak. Felek vállalják, hogy jelen szerződés teljesítése során folyamatosan tájékoztatják egymást a szerződés teljesítéséről és az ahhoz kapcsolódó körülményekről, illetve egyeztetnek minden olyan esemény tekintetében, amely a jelen szerződésben foglaltak teljesítésére hatással lehet.

Felek a jelen szerződés teljesítésével kapcsolatos közleményeiket (értesítés, nyilatkozat) személyesen, ajánlott levélben, e-mailen vagy telefonon juttatják el egymáshoz. A telefonon közölt közleményt e-mailben vagy ajánlott levélben meg kell erősíteni Az értesítésben foglaltak akkor lépnek érvénybe, amennyiben azt – igazoltan – kézbesítették. Az e-mailben közölt közleményeket az átvétel igazolásának érdekében – továbbítás előtt – a Feleknek olvasási igazolás kérésével kell ellátniuk. Felek megállapodnak, hogy a jelen Szerződés teljesítési körén kívüli, a jelen Szerződéssel összefüggő lényeges nyilatkozataikat tértivevényes ajánlott levélben közlik egymással, azzal, hogy a közlés időpontja a tértivevényen igazolt átvétel napja. Amennyiben a levél „nem kereste”, „az átvételt megtagadta” vagy „ismeretlen helyre költözött” postai értesítéssel érkezik vissza, ez esetben a levél a postai kézbesítés második megkísérlésének napját követő 5. (ötödik) munkanapon kézbesítettnek tekintendő.

A Felek rögzítik, hogy a Felek kapcsolattartói az alábbi személyek:

|  |  |
| --- | --- |
| Név: [\*] |  |
| Telefon: [\*] |  |
| E-mail: [\*] |  |

 Az Átvevő kapcsolattartója:

* ingó és ingatlan átadás, leltár tekintetében: Patakiné Góbor Hajnalka általános gazdasági igazgató-helyettes

 email: gazdig@janoskorhaz.hu, tel: 06 1 458 4500 /4008 mellék

* költségek, arányosítás tárgyában: Patakiné Góbor Hajnalka általános gazdasági igazgató-helyettes

 email: gazdig@janoskorhaz.hu, tel: 06 1 458 4500 /4008 mellék

* humánpolitikai kérdésekben: Szakál Dóra főosztályvezető

 e-mail: szakal.dora@janoskorhaz.hu; tel: 06 1 458 4500 /4366 mellék

* egyéb kérdésekben: Molnár Beatrix ápolási igazgató;

 email: apig@janoskorhaz.hu; tel: 06 70 450 8127

* informatikai kérdésekben Váradi László főosztályvezető

 email: varadi.laszlo@janoskorhaz.hu;

 tel: 06 70 390 0508

A kapcsolattartó személy adataiban bekövetkező változás esetén a jelen szerződés módosítása nem szükséges, azonban a Felek kötelesek a kapcsolattartó személyek adataiban bekövetkező változásról a másik felet haladéktalanul írásban értesíteni.

* 1. Felek kölcsönös kötelezettséget vállalnak arra, hogy a jelen megállapodással és annak teljesítésével összefüggésben tudomásukra jutott valamennyi üzleti és egyéb adatot vagy információt titokként kezelnek. Ezen adatokat és információkat a másik Fél előzetes, kifejezett hozzájárulása hiányában semmilyen formában sem közvetve, sem közvetlenül nem tárják fel harmadik személyek részére. A titoktartási kötelezettség a jelen megállapodás megszűnését követően is korlátlan ideig terheli a feleket. A titoktartási kötelezettség és korlátozás nem vonatkozik a Feleket jogszabály alapján terhelő adatközlési kötelezettség teljesítésére, valamint Felek irányító illetőleg döntéshozó szervei, valamint működésüket vagy gazdálkodásukat ellenőrző szervek képviselői, továbbá a Felek jogi, számviteli vagy más szakmai tanácsadói részére történő szükséges és megengedett mértékű adatközlésre.
	2. Felek kötelezik magukat arra, hogy védik és megőrzik a jelen szerződés teljesítése során tudomásukra jutott személyes adatokat, és minden erőfeszítést megtesznek annak érdekében, hogy azok megfelelő védelmét biztosítsák. A felek a szerződéssel összefüggésben kezelt személyes adatokat kizárólag a cél eléréséhez szükséges mértékben és ideig, a megfelelő jogalap rendelkezésre állása esetén kezelik. A felek képviselői, a szerződés teljesítésében közreműködő személyek és a kapcsolattartók adatait a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló, az Európai Parlament és a Tanács (EU) 2016/679 Rendelete (2016. április 27.) rendelkezései szerint kezelik és biztosítják az érintettek megfelelő tájékoztatását.
	3. Felek a jelen szerződés teljesítésével kapcsolatos nyilatkozataikat a jelen szerződésben foglaltak szerint közlik egymással. A kapcsolattartásra kijelölt személyek változásáról a Felek kötelesek egymást haladéktalanul írásban tájékoztatni, amely a jelen szerződés külön módosítását nem igényli.
	4. Jelen szerződés bármely pontjának érvénytelensége nem hat ki jelen szerződés egészére, az nem érinti jelen szerződés egyéb rendelkezéseinek érvényességét, kivéve, ha a Felek az érintett rendelkezések nélkül a jelen szerződést nem kötötték volna meg. Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.
	5. Amennyiben a szerződés teljesítése során a Felek között vita merülne fel, azt elsődlegesen megkísérlik peren kívül, közös megegyezéssel rendezni.
	6. Felek nyilatkoznak, hogy a nemzeti vagyonról szóló 2011. évi CXCVI. törvény szerinti átlátható szervezetnek minősülnek.
	7. Jelen szerződésben nem szabályozott kérdésekben a hatályos magyar jogszabályok az irányadóak.
	8. Jelen szerződés elválaszthatatlan mellékletét képezik:
1. Ingatlanok listája
2. Eszközök listája
3. Kimutatás rendszeresen felmerülő feladatok tervezhető kiadásairól, a tényleges felhasználásról
	1. Jelen szerződés 5 egymással mindenben megegyező példányban készült, melyből 5 példány Átadót, 2 példány Átvevőt illeti.
	2. Felek jelen szerződést elolvasták, annak szövegét közösen értelmezték, tartalmát megértették, és mint akaratukkal mindenben egyezőt helybenhagyólag aláírják.

|  |  |  |  |  |  |  |
| --- | --- | --- | --- | --- | --- | --- |
|

|  |  |
| --- | --- |
| Budapest, 2023. [\*] |  |
| **Budapest Főváros II. Kerületi Önkormányzat**ÁtadóÖrsi Gergely FerencpolgármesterPénzügyileg ellenjegyzem:[\*], 2023. [\*][\*][\*] |  |

 |

|  |
| --- |
| Budapest, 2023.  |

**Észak-budai Szent János Centrumkórház** ÁtvevőDr. Ralovich ZsoltfőigazgatóPénzügyileg ellenjegyzem:Budapest, 2023. Bakonyi-Szabó Krisztinagazdasági igazgató |